# La Patacona

La Patacona o Complex Residencial de Vera és un barri d'Alboraia, a València. Està situat al sud-est de la localitat, a la zona costanera del municipi. Limita al nord amb la platja d'Els Peixets, al sud amb La Malva-rosa (València), a l'est amb la mar Mediterrània i a l'oest amb l'horta de les partides de Vera i La Mar. L'any 2023 tenia 5.589 habitants.
Es tracta d'una zona residencial costanera de recent creació construïda junt a la platja de la Patacona, la qual és la prolongació natural de la platja de la Malva-rosa, trets que han ocasionat que La Patacona siga un dels barris més cotitzats a l'àrea metropolitana de València, amb nombroses vivendes de luxe a primera línia de platja.

## Història

Originàriament, els terrenys ocupats per l'actual barri de La Patacona eren camps de l'horta de la partida de Vera, la qual rep el seu nom de la séquia homònima, que desemboca a la mar al límit entre els termes d'Alboraia i València.
A la dècada dels anys 40 del segle xx es construïren unes casetes xicotetes de fusta vora la mar, que convivien amb les alqueries dels llauradors de l'horta. La urbanització de la zona començà als anys 60, amb la construcció del Polígon Industrial de Vera. A finals dels anys 90 començà el desenvolupament urbanístic del barri, que nasqué com a zona residencial a conseqüència de la reconversió de l'antic polígon industrial, procés que als anys 2020 encara no ha finalitzat.

## Serveis

El barri compta amb tot tipus de serveis:
* Educació: té un Institut d'Educació Secundària amb ESO, Batxillerat i diversos cicles d'FP; i un col·legi públic amb infantil i primària.
* Sanitat: compta amb un centre auxiliar de salut. A més, té altres clíniques sanitàries privades com dentista i també hi ha una farmàcia.
* Serveis Socials: té una residència per a la tercera edat.
* Administració: té una oficina AMIC, la qual presta diversos serveis administratius de l'Ajuntament d'Alboraia.
* Cultura: compta amb un edifici de l'Ajuntament d'Alboraia, l'Edifici Singular, el qual acull la seu d'associacions del barri, com ara la Falla Platja Patacona-Camí de Vera o l'Associació de Veïns Patacona-Vera.
* Esport: hi ha un poliesportiu municipal de gestió privada a la zona, el complex esportiu Municipal La Patacona, el qual té diverses instal·lacions esportives com piscines, gimnàs i sales de pàdel. A més, al barri hi ha un camp de futbol, on entrena l'equip Patacona Club de Fútbol.

## Transports
### Autobús EMT

Els autobusos urbans de la ciutat de València (EMT) presten servei al barri mitjançant la següent línia, que va des de La Patacona fins al centre de la ciutat:
* Línia 31: La Patacona/La Malvarrosa-Poeta Querol

### Bus d’Alboraya

Al barri hi ha diverses parades de l'autobús urbà d'Alboraia (Bus d’Alboraya), que connecta La Patacona amb la resta de barris de la localitat i amb Tavernes Blanques.

## Cultura

Malgrat la recent creació del barri, compta amb diverses associacions, com ara l'Associació de Veïns Patacona-Vera o la Falla Platja Patacona-Camí de Vera, fundada en 2008 i encarregada d'organitzar la festa de les falles al barri.

### Festes

* Festes del barri: a finals de setembre, l'Ajuntament d'Alboraia, en col·laboració amb les associacions del barri, organitza unes jornades festives amb activitats de tot tipus, com activitats infantils, paelles, repartiment d'orxata o concerts.
* Falles: la falla del barri realitza diverses activitats festives i culturals al llarg de la setmana fallera. A més, totes les falles d'Alboraia fan un passacarrer per una de les seues platges cada any, alternant entre Patacona i Port Saplaya.
* Sant Joan: la nit del 23 al 24 de juny el barri viu la seua festa més coneguda i multitudinària. La platja de la Patacona s'ompli de gent de tota València per sopar, cremar fogueres i saltar ones a la mar, convertint-se, junt a les platges de la Malva-rosa i les Arenes en l'epicentre d'esta festivitat.

## Imatges

* Edifici Singular
* Mirador de La Patacona
* Edificis del barri
* El Palmeral
* Centre de Salut La Patacona
* Passeig Marítim
* Complex esportiu Municipal La Patacona
* Avinguda Mare Nostrum
* Pal informatiu a la platja

## Vegeu també

* Platja de la Patacona

## Referències

* 1 2 «Saplaya i Patacona». [Consulta: 21 setembre 2023].
* ↑ «INE - Población del Padrón Continuo por Unidad Poblacional» (en castellà), 2023. [Consulta: 27 gener 2024].
* ↑ Navarro, Daniel. «El litoral de Alboraya ya es una de las zonas más cotizadas de Valencia» (en castellà), 01-04-2017. [Consulta: 21 setembre 2023].
* ↑ Hermosilla Pla, Jorge. «Segunda parte: Identificación y descripción de los principales sistemas de regadío de L'Horta. Capítulo 1. Riegos históricos de la Vega de València». A: Dirección General de Patrimonio Cultural Valenciano. Conselleria de Cultura y Deporte Generalitat Valenciana, Departement de Geografia. Universitat de València. El patrimonio hidráulico del Bajo Turia: L'Horta de València. València: Collado Oliver, 2007, p. 286,287,289,295. ISBN 978-84-482-4802-4 [Consulta: 21 setembre 2023].
* ↑ «Historia» (en castellà). [Consulta: 21 setembre 2023].
* ↑ «Centres d'Aprenetatge». [Consulta: 21 setembre 2023].
* ↑ «Centres de Salut». [Consulta: 21 setembre 2023].
* ↑ «Residencia para Mayores Ballesol Playa Patacona». [Consulta: 21 setembre 2023].
* ↑ «AMIC Patacona». [Consulta: 21 setembre 2023].
* 1 2 «Falla Platja Patacona-Camí de Vera». [Consulta: 21 setembre 2023].
* ↑ «Asociación de Vecinas y Vecinos La Patacona» (en castellà). [Consulta: 21 setembre 2023].
* ↑ «Instal·lacions esportives». [Consulta: 21 setembre 2023].
* ↑ «Patacona Club de Fútbol» (en castellà). [Consulta: 21 setembre 2023].
* ↑ «EMT (Empresa Municipal de Transports de València)». [Consulta: 21 setembre 2023].
* ↑ «Bus d'Alboraya». [Consulta: 21 setembre 2023].
* ↑ «Portal d'Associacions | Directori d'associacions». [Consulta: 21 setembre 2023].
* ↑ «Festes Patacona». [Consulta: 21 setembre 2023].
* ↑ «Noche de San Juan 2019» (en castellà), 28-04-2017. [Consulta: 21 setembre 2023].